Drie dekades vir Huis Sonder Sorge - Infrastructure - Windhoek Express
Sunday, February 23rd, 2020 17:55:51
Jonk en oud kuier saam.
Die vier personeellede wat al dertig jaar diens doen by Huis Sonder Sorge is, mee. Wilhelmina Landsberg (siekeboeg), Maria Mingeri (siekeboeg), Josefina Tsamases (siekeboeg) en mnr. Onsesmus Shambo (kombuis). Saam met hulle is mnr. Koos Muller, huidige voorsitter van die raad.
Huis Sonder Sorge op Okahandja het in September sy 30-jarige bestaan met 'n basaar gevier waar daar al van vroegoggend koffie, tee, heerlike brötchens en koek bedien is. Deur die loop van die dag was daar ook pannekoek, poeding, koeldrank, bier en braaivleis te koop, terwyl die kinders heerlike op 'n springkasteel kon baljaar. Daar is plante verkoop, asook allerlei interessante items wat ywerig deur inwoners versamel is. Te danke aan musiek wat deur Chicken verskaf is, was die gees baie ontspanne en alle gaste het die dag terdeë saam geniet, terwyl Kanaal 7 ook teenwoordig was.
Later die aand het Eddie en Linda van der Merwe hulle "Mengelmoes Kardoes" vanuit die tent uitgesaai.
Tydens die vieringe is die outehuis se stigterslede verwelkom, naamlik Ds Tjaard Venter en sy eggenote, Sunel, asook mnr. Koos Muller. Daar is ookvier werknemers vir 30 jaar se diens vereer
Die verrigtinge is die Sondagoggend afgesluit met 'n diens wat deur Ds Venter gelei is.
Huis Sonder Sorge is dertig jaar gelede opgerig met 'n hoofgebou en kantoor, kombuis, eetsaal, siekeboeg en wassery, asook 40 kamers. Daarna is 13 woonstelle,72 huise en 19 beddens in die siekeboeg bygevoeg, waar daar om en by 150 mense woon en wat deur 50 personeellede versorg word
Die gemiddelde ouderdom van inwoners is 80-jaar, waarvan die oudste op die oomblik me. Inge Ritter is, wat 96-jaar oud is.
Die Okahandja Bejaardesorgvereniging bedank alle skenkers en helpers wat die feesvieringe 'n groot sukses gemaak het.